b"\n_START_ARTICLE_\nD\xc3\xa8cada Absolutista a Mallorca\n_START_PARAGRAPH_\nLa D\xc3\xa8cada Absolutista o D\xc3\xa8cada Ominosa s'inici\xc3\xa0 a finals de 1823, amb la tercera i darrera etapa del regnat de Ferran VII i dur\xc3\xa0 dins el 1833. La restauraci\xc3\xb3 de l'absolutisme a les Balears es produ\xc3\xad amb l'arribada del general Taberner i el canvi d'autoritats amb la repressi\xc3\xb3 habitual contra els elements constitucionals. Les societats patri\xc3\xb2tiques foren clausurades, desaparegu\xc3\xa9 la premsa liberal, es perseguiren els sospitosos de liberalisme i es depuraren els funcionaris i oficials de l'ex\xc3\xa8rcit. El bisbe de Mallorca, Pedro Gonz\xc3\xa1lez Vallejo, que s'havia implicat amb el r\xc3\xa8gim liberal s'hagu\xc3\xa9 d'exiliar a Fran\xc3\xa7a. La repressi\xc3\xb3 fou especialment dura sota el mandat del capit\xc3\xa0 general Josep Maria Al\xc3\xb2s i de M\xc3\xb3ra, nomenat el 1825. Aquest mateix any es constitu\xc3\xafa el Partit Apost\xc3\xb2lic, integrat per elements reaacionaris procedents de la noblesa, el clergat i la mil\xc3\xadcia.\n_START_SECTION_\nEvoluci\xc3\xb3 i mesures\n_START_PARAGRAPH_\nEls convents suprimits tornaren a passar a mans dels frares i es va procedir a la creaci\xc3\xb3 d'un conjunt d'institucions (cos de voluntaris reialistes, Comissi\xc3\xb3 Militar, Intend\xc3\xa8ncia de pol\xc3\xadcia, etc.) per assegurar la perman\xc3\xa8ncia del r\xc3\xa8gim aleshores vigent. Per b\xc3\xa9 que l'any 1831 es produ\xc3\xafren diversos intents de sublevaci\xc3\xb3 constitucional, primer a Inca i despr\xc3\xa9s a Ciutat, en els darrers anys del regnat de Ferran VII s'adverteix un canvi de traject\xc3\xb2ria pol\xc3\xadtica. El monarca, per tal d'assegurar la corona a la seva filla Isabel, cercar\xc3\xa0 el suport dels absolutistes menys radicals i dels liberals. En conseq\xc3\xbc\xc3\xa8ncia l'absolutisme va prendre un caire m\xc3\xa9s tolerant en l'exercici del poder (el 1832 la reina Maria Cristina conced\xc3\xad una \xc3\xa0mplia amnistia) la qual cosa permetr\xc3\xa0 que la transici\xc3\xb3 a la nova etapa que aleshores havia de comen\xc3\xa7ar es fes a Mallorca sense greus alteracions.\n_START_SECTION_\nLa conjuntura econ\xc3\xb2mica\n_START_PARAGRAPH_\nLes circumst\xc3\xa0ncies accentuaren la depend\xc3\xa8ncia econ\xc3\xb2mica de l'exterior, a pesar de la ret\xc3\xb2rica modernitzadra de la Societat Econ\xc3\xb2mica Mallorquina d'Amics del Pa\xc3\xads. En el sector manufacturer seguien dominant els t\xc3\xa8xtils de lli i c\xc3\xa0nem, la fusta, el cuiro i el ferro, destinats a abastar el mercat interior. Es va donar una certa concentraci\xc3\xb3 industrial a Ciutat. Per\xc3\xb2 al final del regnat de Ferran VII l'economia estava en una clara recessi\xc3\xb3 i es feien necess\xc3\xa0ries mesures reestructuradores."